'n Ewe getal in wiskunde is 'n heelgetal wat deur twee gedeel kan word. Die heelgetalle wat nie deur twee gedeel kan word, is onewe getalle. Alle heelgetalle is of ewe of onewe getalle. Daar word na die konsep van ewe en onewe getalle verwys as pariteit. Die ewe getalle is: …, -6, -4, -2, 0, 2, 4, 6, … Alle ewe getalle kan as 2n uitgedruk word en onewe getalle as 2n+1. Die som van twee gelyke natuurlike getalle is altyd ewe. So is n + n = 2n, dus 'n veelvoud van 2. Die som van twee ewe getalle is weer 'n ewe getal, want 2n + 2m = 2(m+n), dus 'n 2-voud. Die som van twee onewe getalle is ewe, immers is 2n+1 + 2m+1 = 2(n+m+1). Die som van 'n ewe en 'n onewe getal is egter onewe: 2n + 2m+1= 2(n+m)+1.